[image: 0364]Maistrova ulica 10, 1000 Ljubljana	T: 01 369 59 00
	F: 01 369 59 01 
	E: gp.mk@gov.si
	www.mk.gov.si




Na podlagi drugega odstavka 21. člena Zakona uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11 in 111/13 ) minister za kulturo izdaja 


Pravilnik o spremembah in dopolnitvah Pravilnika o strokovnih komisijah

1. člen
V Pravilniku o strokovnih komisijah (Uradni list RS, št. 38/12 in 90/12) se 3. člen spremeni tako, da se glasi:
»3. člen
(1) Za obravnavanje vprašanj, ki se nanašajo na področja oziroma vidike kulture, se lahko imenuje ena ali več stalnih komisij za:
uprizoritvene umetnosti,
glasbene umetnosti,
vizualne umetnosti,
intermedijske umetnosti,
arhitekturo in oblikovanje,
slovenski jezik,
sofinanciranje občinskih investicij,
področje knjige,
področje knjižničarstva,
premično kulturno dediščino,
nepremično kulturno dediščino,
promocijo in mednarodno sodelovanje,
področje arhivske dejavnosti,
ljubiteljske kulturne dejavnosti,
kulturne dejavnosti posebnih skupin v RS,
medije,
avdiovizualno kulturo.

(2) Komisijo sestavlja tri do sedem članov, ki jih po njihovem predhodnem soglasju imenuje minister, pristojen za kulturo (v nadaljnjem besedilu: minister), za tri leta in so po preteku mandata lahko ponovno imenovani. Minister izmed članov komisije imenuje predsednika.
(3) Minister imenuje stalno komisijo za obravnavo vlog za vpis v razvid samozaposlenih v kulturi in priznavanje pravic na podlagi zakona, ki ureja uresničevanje javnega interesa za kulturo, za katero ne velja zgornja omejitev števila članov komisije iz prejšnjega odstavka.
(4) Pri sestavi komisije se upošteva uravnotežena zastopanost obeh spolov.«.

2. člen
V prvem odstavku 6. člena se črta besedilo »za čas izvedbe naloge«.

V tretjem odstavku se besedilo »na velja omejitev« nadomesti z besedilom »ne velja zgornja omejitev«.

3. člen
Četrti odstavek 10. člena se spremeni tako, da se glasi: 
»(4) Komisija je sklepčna, če je na seji prisotnih več kot polovica njenih članov. Komisija sprejema sklepe z večino glasov vseh članov, razen komisije iz tretjega odstavka 3. člena tega pravilnika, ki sprejema odločitve z večino glasov prisotnih članov.«.

4. člen

Za drugim odstavkom 12. člena se doda nov tretji odstavek, ki se glasi: 
»(3) Komisija iz tretjega odstavka 3. člena tega pravilnika lahko zaprosi za dodatno mnenje strokovno komisijo iz prvega odstavka 3. člena tega pravilnika, v katere področje sodi vsebina presoje.«.
Dosedanji tretji odstavek postane četrti odstavek.

5. člen
Prvi odstavek 15. člena se spremeni tako, da se glasi:
»(1) Člani komisije imajo pravico do nagrade za svoje pisne prispevke oziroma pisna mnenja, ki se ovrednotijo kot avtorsko delo.«.

PREHODNA IN KONČNA DOLOČBA

6. člen
(1) Z dnem uveljavitve tega pravilnika preneha mandat stalnim komisijam iz 3. člena Pravilnika o strokovnih komisijah (Uradni list RS, št. 38/12 in 90/12).
(2) Stalne komisije iz 3. člena Pravilnika o strokovnih komisijah (Uradni list RS, št. 38/12 in 90/12) opravljajo svoje naloge do imenovanja novih komisij po tem pravilniku.
(3) Minister imenuje stalne komisije iz spremenjenega 3. člena pravilnika najpozneje v 60 dneh po uveljavitvi tega pravilnika. 
 
7. člen
Ta pravilnik začne veljati petnajsti dan po objavi v Uradnem listu Republike Slovenije.

Obrazložitev:
Minister za kulturo ima v skladu z 20. členom zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11 in 111/13- v nadaljevanju ZUJIK) strokovne komisije, kot posvetovalna telesa za obravnavo najpomembnejših vprašanj, ki se nanašajo na zakonsko urejanje, organizacijo javne službe, razdeljevanje javnih sredstev in priznavanje pravic. Minister, na podlagi 21. člena ZUJIK, podrobneje določi število strokovnih komisij, njihovo financiranje, sestavo, trajanje mandata, naloge in način dela s pravilnikom.
Veljavni Pravilnik o strokovnih komisijah (Uradni list RS, št. 38/12 in 90/12) določa stalne strokovne komisije za posamezna področja oziroma vidike kulture. Poleg tega, lahko minister imenuje tudi začasne komisije izvedbo naloge, ki povezuje več področij oziroma vidikov kulture, za čas izvedbe naloge.
Pri izvajanju zakonskih nalog, ki so trajne narave, in sicer vpisi v razvid samozaposlenih v kulturi in podeljevanje pravic na podlagi ZUJIK, ki povezujejo več področij oziroma vidikov kulture, se je pojavila potreba po ustanovitvi stalne komisije, ki združuje različna področja kulture. Že imenovane strokovne komisije so preobremenjene s preštevilnimi postopki, ki jim onemogočajo ažurno delo. Na področju samozaposlenih v kulturi naj bi strokovne komisije obravnavale vse prispele vloge vsaj enkrat mesečno, da bi lahko zagotavljali ažurnost postopkov (vpisov v razvid in podeljevanje pravic). Zadeve, ki se nanašajo na več področij kulture morajo obravnavati različne strokovne komisije, ki jih je tako časovno kot velikokrat tudi vsebinsko težko uskladiti. Z oblikovanjem stalne strokovne komisije, bi zagotovili uravnoteženo obravnavo in odpravo administrativnih ovir z vidika skrajšanja postopkov. V stalno komisijo, ki združuje vsa področja kulture bi bili imenovani strokovnjaki iz različnih področij oziroma vidikov kulture. Zaradi narave dela in večjega števila članov je kvorum za odločanje večina vseh članov prisotnih na seji. 

Na nekaterih področjih obstaja izreden obseg produkcije pa tudi žanrske raznolikosti ustvarjanja. To pomeni, da je praktično nemogoče zagotoviti tako sestavo strokovne komisije, da bi lahko člani enakovredno poznali pa tudi spremljali ustvarjanje na področju vseh zvrsti in žanrov. Zato na primer strokovni komisiji za glasbeno in uprizoritveno umetnost lahko delujeta le parcialno, obravnavanje programov javnih zavodov in projektov na podlagi razpisov pa zato ni celovito. Dodaten problem predstavlja tudi terminsko prekrivanje vseh pozivov in razpisov, ki je zaradi vezanosti na proračun vedno zgoščeno v istem obdobju. Cilj je, da se z možnostjo imenovanja več strokovnih komisij za eno področje zagotovi čim boljša strokovna pokritost in omogoči učinkovito ter kompetentno izpolnjevanje nalog strokovnih komisij. 

